Hof: Saambou was nié rassisties met huislenings | Netwerk24
Deur Elvira Wood 11 April 2019 12:27
Die gelykheidshof het beslis dat Saambou nié rassisties was oor hoe hy rentekoerse op huislenings gehef het nie.
Mense staan tou voor die destydse Saambou Bank om hul geld te onttrek.Foto: Argief
FNB het Saambou se huislenings in Augustus 2002 oorgeneem nadat dié bank gevou het.
FNB sê Donderdag in 'n verklaring die hof het die aansoek in sy geheel van die hand gewys.
"Ons het heeltyd volgehou dat die roekelose gebruik van bewerings van rassisme is onverantwoordelik en onaanvaarbaar. Daar is nog nooit bewys dat ras 'n rol gespeel het in Saambou se vasstelling van rentekoerse vir sy kliënte nie," sê Lee Mhlongo, uitvoerende hoof van FNB se afdeling vir huislenings, in 'n verklaring.
FNB sê hy is sedert 2013 reeds vier keer hof toe gesleep weens dié bewering. Al die aansoeke is van die hand gewys.
Die hooggeregshof in Pretoria het reeds in 2013 bevind bewerings dat Saambou swart kliënte hoër rentekoerse op hul huislenings laat betaal het, is "heeltemal ongegrond."